**Elizabeth Holmes** (s. 1984) on yhdysvaltalainen keksijänä esiintynyt yrittäjä, joka väitti Theranos-yrityksensä tuovan markkinoille menetelmän, jolla pienestä verinäytteestä voitaisiin analysoida jopa 200 sairautta. Väite osoittautui myöhemmin huijaukseksi. Toukokuussa 2023 Holmes alkoi suorittaa petoksista hänelle määrättyä 11 vuoden ja 3 kuukauden vankeustuomiota.

Theranos ja uudenlaiset verikokeet
----------------------------------

Holmes keskeytti opintonsa Stanfordin yliopistossa 19-vuotiaana ja perusti Theranos-yrityksensä vuonna 2003. Hän kertoi sen kehittäneen verikoetta, jota varten tarvitaan vain yksi halpa verinäyte, joka sisältää pari tippaa verta mutta jonka perusteella Theranosin laboratoriossa pystyttäisiin tekemään kattava analyysi potilaan eri sairaustiloista sen sijaan että tulosten saamiseksi tarvittaisiin useita kalliita verikokeita ja paljon verta.

Theranos keräsi 900 miljoonaa dollaria pääomasijoituksia ja yrityksen arvoksi arvioitiin parhaimmillaan kymmenen miljardia dollaria. Holmes omisti osakkeista puolet. Theranoksen hallituksessa istuivat muiden muassa Yhdysvaltain entinen puolustusministeri William Perry sekä entiset ulkoministerit George P. Shultz ja Henry Kissinger.

Huijauksen paljastuminen
------------------------

Syksyllä 2015 The Wall Street Journal kyseenalaisti Theranosin toiminnan. Yrityksen käyttämää niin kutsuttua Edison-tekniikkaa tukevia tutkimuksia ei ollut julkaistu tieteellisissä julkaisuissa eikä yritys ollut liikesalaisuuteen vedoten suostunut kertomaan, miten se verikokeitaan tekee. Lisäksi tekniikalla saadut tulokset kyseenalaistettiin. Yhdysvaltain lääkevirasto (FDA) ei myöskään ollut hyväksynyt tekniikan käyttöä. Wall Street Journal paljasti, että Theranos ei klinikoillaan juurikaan tehnyt veritestejä markkinoimallaan tekniikalla vaan perinteisillä tekniikoilla. Vuonna 2016 Theranos sulki verikoelaboratorionsa mutta ilmoitti jatkavansa tuotteidensa kehittelyä. Maaliskuussa 2018 Yhdysvaltain arvopaperimarkkinaviranomainen SEC nosti Holmesia vastaan syytteet "massiivisesta petoksesta". Syyskuussa 2018 yhtiön ilmoitettiin lopettavan toimintansa.

Holmes tuomittiin liittovaltion tuomioistuimessa tammikuussa 2022 neljästä petoksesta. Häntä vastaan oli nostettu yksitoista syytettä, joista neljä hylättiin. Kolmen syytteen kohdalla valamiehistö ei päässyt yksimielisyyteen syyllisyydestä. Oikeudessa esitettyjen todisteiden perusteella Holmes valehteli sopimuksista, jotka Theranos oli väitetysti tehnyt muun muassa Pfizerin ja Yhdysvaltain armeijan kanssa. Holmes on kiistänyt syytteet ja syyttää itse entistä miesystäväänsä ja liikekumppaniansa Ramesh Balwania henkisestä ja seksuaalisesta hyväksikäytöstä sekä petoksen toimeenpanosta.

Holmes sai 11 vuoden 3 kuukauden vankeustuomion 18. marraskuuta 2022 ja alkoi suorittaa sitä toukokuun lopulla 2023. Rikoskumppani Ramesh Balwani sai joulukuussa 2022 lähes 13 vuoden vankeustuomion.

Holmesista on vuonna 2022 julkaistu 8-osainen television draamasarja *The Dropout*, jossa häntä näyttelee Amanda Seyfried.

Lähteet
-------

1. ↑  Uusitorppa, Harri: Televisioarvostelu: Amerikkalaisyhtiö keräsi miljardeja mullistavalla verikoetestillä, joka osoittautui huijaukseksi – HBO-dokumentti kertoo Elizabeth Holmesin ja Theranosin hurjan tarinan *Helsingin Sanomat*.  31.3.2019. Viitattu 13.9.2019.
2. 1 2  Pikkarainen, Elina: Elizabeth Holmes aloitti vankeustuomionsa.  *Helsingin Sanomat*, 30.5.2023. Artikkelin verkkoversio. Viitattu 31.5.2023.
3. 1 2  Lyytinen, Jaakko: Miljardöörin vallankumous.  *Helsingin Sanomat*, 21.12.2014. Artikkelin verkkoversio. Viitattu 3.11.2015.
4. 1 2  Teittinen, Paavo: Veribisneksen perustanut Elizabeth Holmes nousi maailman nuorimmaksi naismiljardööriksi ja Piilaakson lemmikiksi – nyt viranomaiset syyttävät häntä "massiivisesta petoksesta" *Helsingin Sanomat*.  14.3.2018. Viitattu 21.3.2018.
5. ↑  Saarikoski, Saska: Onko veribisnes kupla? – Miljardiyhtiön toiminnassa epäillään kupruja *HS.fi*.  3.11.2015. Viitattu 3.11.2015. [vanhentunut linkki]
6. ↑  Marja-Liisa Majasaari: Käsittämätön miljardien huijaus: Nuorin naismiljonääri loi uskomattoman kuplan: "Piilaaksossa valehdellaan paljon" *Ilta-Sanomat*.  30.3.2019. Viitattu 13.9.2019.
7. ↑  Liimatainen, Karoliina: Startup-tähti Elizabeth Holmesin piti olla terveydenhoidon mullistaja – nyt häntä uhkaa toimintakielto ja konkurssi *Helsingin Sanomat*.  6.10.2016. Viitattu 21.3.2018.
8. ↑  Carreyrou, John: Blood-Testing Firm Theranos to Dissolve *WSJ*. Viitattu 13.9.2019. (englanniksi)
9. ↑  Heikkilä, Markus: Elizabeth Holmes keräsi miljardiomaisuuden keksinnöllä, joka ei toiminut – nyt hän sai tuomion, ja edessä voi olla kymmenien vuosien vankeus *Yle Uutiset*.  4.1.2021. Yleisradio. Viitattu 4.1.2022.
10. ↑  Petoksiin syylliseksi todetulle Theranos-johtaja Holmesille yli 11 vuotta vankeutta *Yle Uutiset*.  2.8.2021. Viitattu 19.11.2022.
11. ↑  Veritestiyhtiö Theranosin johtohahmo tuomittiin lähes 13 vuoden vankeuteen.  *Ilta-Sanomat*, 8.12.2022. Artikkelin verkkoversio. Viitattu 8.12.2022.
12. ↑  *The Dropout* Internet Movie Databasessa. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Saksa
* Yhdysvallat
* Tšekki
* Puola

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |